<classify> MATOKEO ya Uchaguzi wa Serikali ya Mitaa yaliyotangazwa juzi na Waziri wa Nchi, Ofi si ya Rais TAMISEMI Selemani Jafo, yameibua maoni tofauti kutoka vyama vya siasa.Vyama hivyo ni pamoja na Chama cha Wananchi CUF, ambacho kimewapongeza wanachama wake walioibuka na ushindi katika maeneo mbalimbali.Kingine ni Chama cha ACT-Wazalendo ambacho kupitia kwa Mkurugenzi wa Uchaguzi, Joran Bashange kimesema kinasubiri kupewa majina ya washindi hao na maeneo waliyotokea ili kitoe tamko kuhusu hilo, kikidai kuwa matokeo hayo yameghushiwa.Aidha, Chama cha Demokrasia na Maendeleo CHADEMA kupitia kwa Msemaji wake, Tumaini Makene, kimesema hakiwezi kuzungumzia msimamo wa matokeo hayo, kwa sababu ambazo gazeti hili halikuweza kupatiwa.Akitangaza matokeo ya jumla juzi jijini Dodoma, Jafo alisema uchaguzi huo uliovishirikisha vyama 19, Chama Cha Mapinduzi CCM kimeibuka na ushindi wa asilimia 99.9.Jafo alisema baadhi ya vyama vya upinzani, vikiwamo Chadema, CUF na ACT ambavyo hata hivyo vilitangaza kutoshiriki uchaguzi huo, wagombea wake wa wameibuka na ushindi.Ushindi ambavyo vyama hivyo vimevipata ni nafasi ya wenyeviti wa vijiji, vitongoji, wajumbe kundi la wanawake na wajumbe mchanganyiko, ambao kimsingi unawapa ridhaa ya kuwa viongozi wa wananchi katika maeneo husika.Vikizungumza kwa nyakati tofauti na gazeti hili jana, vyama hivyo kupitia kwa wasemaji wao, vilisema kiujumla vilishatangaza kutoshiriki uchaguzi huo, na hata matokeo yaliyojitokeza baada ya uchaguzi huo yamewashangaza.Msemaji wa CUF, Abdul Kambaya alisema wanachojua kilichosababisha wagombea wao kuibuka na ushindi huo, ni kutokana na majina yao kutoondolewa katika kwa msimamizi wa uchaguzi, licha ya kuwa waliwaandikia barua ili majina yao yaondolewe baada ya wao kutangaza kujitoa.Alisema mshindi wao wa nafasi ya Mwenyekiti wa Kijiji, Damian Gwimo wa Kijiji cha Kamkubwa Wilaya ya Kibondo mkoani Kigoma, aliyepata kura 643 dhidi ya 420 ya mpinzani wake kutoka CCM, ushindi wake umetokana na mapenzi ya chama hicho waliyonayo wananchi, licha ya mwenyewe kutoshiriki.Kilichotokea hapa licha ya kuwa tulijitoa, jina lake halikuondolewa na hivyo kuwafanya wananchi kulipigia kura, hatutachukua uamuzi wa kumzuia kuendelea na majukumu yake, kwa kuwa amechaguliwa na wananchi, kufanya hivyo ni kuibaka demokrasia, alisema Kambaya.Alisema si kwamba CUF haikuutambua uchaguzi huo, bali ilichokuwa ikikipinga ni namna mchakato wake ulivyoendeshwa na kusababisha majina ya wagombea wake wengi kuondolea na kuacha majina mengi ya wagombea kutoka CCM.ACT Wazalendo kupitia kwa Bashange, alisema ushindi huo umewashangaza na kuwa hawakutegemea kushinda wala kushindwa, kwa kuwa walijitoa mapema, kabla ya mchakato wa kupiga kura kufanyika.Alisema yapo maeneo ambayo rafu za wazi zimejitokeza, ikiwamo orodha ya wapiga kura kuonesha majina ya waliokuwa wagombea wake, huku picha iliyobandikwa katika karatasi, ikiwa tofauti na mhusika mwenye jina lake.Mfano Kata ya Golani kuna mgombea wetu aitwaye Dansan, jina ni lake katika karatasi, lakini picha ya mtu mwingine. Ukiacha hilo huko Liwale wagombea wetu hawakupewa barua za kushiriki uchaguzi baada ya kukutwa ofisi zimefungwa, lakini cha ajabu katika uchaguzi majina yao yalijitokeza, alidai Bashange.Alisisitiza kuwa kwa sasa hawana tamko rasmi kuhusu ushindi huo, walioupata hadi pale watakapopata taarifa rasmi kutoka Tamisemi, kuwa ni wapi wameshinda na majina ya washindi, ndipo chama kitatoa msimamo wake.Nao Chadema walisema hawawezi kuzungumzia uchaguzi huo, kwa kuwa walishajitoa na kuongeza kuwa wakati wowote chama kinaweza kutoa tamko lake.  <topic>: KITAIFA 